CELEX: C2005/031/54
Language: el
Date: 2005-02-05 00:00:00
Title: Υπόθεση T-490/04: Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων που ασκήθηκε στις 21 Δεκεμβρίου 2004

5.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/29
            
         Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων που ασκήθηκε στις 21 Δεκεμβρίου 2004
   (Υπόθεση T-490/04)
   (2005/C 31/54)
   Γλώσσα διαδικασίας: η γερμανική
   Η Ομοσπονδιακή Δημοκρατία της Γερμανίας, εκπροσωπούμενη από τους W.-D. Plessing και T. Lübbig, δικηγόρο, άσκησε στις 21 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να κρίνει άκυρη την απόφαση της Επιτροπής της 20ής Οκτωβρίου 2004 (K(2004)4001/3) περί του γερμανικού νομικού πλαισίου που διέπει τον τομέα των υπηρεσιών ταχυδρομικής διεκπεραιώσεως, ιδίως την πρόσβαση των μεσαζόντων για ίδιες αποστολές και των φορέων συγκεντρωτικής διαχειρίσεως της αλληλογραφίας στο δημόσιο ταχυδρομικό δίκτυο και τα αντίστοιχα ειδικά τιμολόγια (BdKEP - Beschränkungen im Bereich der Postvorbereitung, περιορισμοί στον τομέα της ταχυδρομικής διεκπεραιώσεως)·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι της προσφυγής και κύρια επιχειρήματα
   Σύμφωνα με την προσβαλλομένη απόφαση, το άρθρο 51, παράγραφος 1, δεύτερη πρόταση, αριθ. 5, του γερμανικού νόμου για τα ταχυδρομεία, βάσει του οποίου, για μια μεταβατική περίοδο, αναγνωρίζεται στη Deutsche Post AG, για τη δραστηριότητά της στον τομέα της προωθήσεως της αλληλογραφίας, προνομιακή νομική θέση (η καλουμένη αποκλειστική άδεια), συνιστά παράβαση του άρθρου 86, παράγραφος 1, ΕΚ, σε συνδυασμό με το άρθρο 82 ΕΚ, καθόσον η διάταξη αυτή απαγορεύει στις κερδοσκοπικές επιχειρήσεις ταχυδρομικής διεκπεραιώσεως, ανεξαρτήτως του εάν αυτές εμφανίζονται ως μεσάζοντες για ίδιες αποστολές για έναν μόνο αποστολέα ή ως φορείς συγκεντρωτικής διαχειρίσεως της αλληλογραφίας για περισσοτέρους πελάτες, να έχουν εκπτώσεις —ανάλογα με τις ποσότητες αντικειμένων αλληλογραφίας— για τη συμμετοχή τους στην ταχυδρομική υπηρεσία, για την παράδοση των ταχυδρομικών αντικειμένων σε ταχυδρομικά κέντρα της Deutsche Post AG.
   Η Ομοσπονδιακή Δημοκρατία της Γερμανίας ισχυρίζεται με την ασκηθείσα δυνάμει του άρθρου 230, δεύτερο εδάφιο, ΕΚ, προσφυγή ότι η προσβαλλομένη απόφαση συνιστά παράβαση τόσο του άρθρου 82 ΕΚ όσο και της οδηγίας περί ταχυδρομικών υπηρεσιών 97/67/ΕΚ (1) επειδή:
   
               —
            
            
               η Επιτροπή κακώς λαμβάνει ως βάση ότι η γερμανική διάταξη επεκτείνει τη δεσπόζουσα στην αγορά θέση της Deutsche Post AG, που είναι φορέας παροχής καθολικής υπηρεσίας, εντός του τομέα στον οποίο απολαύει αποκλειστικών προνομίων, σε βάρος των επιχειρήσεων ταχυδρομικής διεκπεραιώσεως, στην προεκτεθείσα αγορά των υπηρεσιών ταχυδρομικής διεκπεραιώσεως
            
         
               —
            
            
               η διαφορετική μεταχείριση της αποστολής δικών της ταχυδρομικών αντικειμένων από τον αποστολέα έναντι επιχειρήσεων παροχής ταχυδρομικών υπηρεσιών δεν αποτελεί δυσμενή διάκριση υπό την έννοια του άρθρου 82 ΕΚ και του άρθρου 12, πέμπτη περίπτωση, της οδηγίας περί ταχυδρομικών υπηρεσιών·
            
         
               —
            
            
               και, η προσβαλλομένη απόφαση έχει ως αποτέλεσμα πρόωρη παρέμβαση στον τομέα της αποκλειστικής αδείας της Deutsche Post AG, εντός του οποίου αυτή δύναται παραδεκτώς, κατά το άρθρο 7, παράγραφος 1 της οδηγίας περί ταχυδρομικών υπηρεσιών, να απολαύει αποκλειστικών προνομίων.
            
         Πέραν αυτού, η Ομοσπονδιακή Δημοκρατία της Γερμανίας ισχυρίζεται ότι η προσβαλλομένη απόφαση δεν αιτιολογείται επαρκώς έναντι του άρθρου 253 ΕΚ.
   
      (1)  Οδηγία 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών (EE L 15, 1998, σ. 14).